32001D0659
L 232/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 6 август 2001 година
за изменение на Решение 94/984/ЕО относно вноса на прясно птиче месо от Бразилия
(нотифицирано под номер С(2001) 2469)
(текст от значение за ЕИП)
(2001/659/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/494/ЕИО на Съвета от 26 юни 1991 г. относно ветеринарно-санитарните условия за търговията в Общността и вноса от трети страни на прясно птиче месо (1), последно изменена с Директива 1999/89/ЕО (2), и по-специално членове 11 и 12 от нея,
като има предвид, че:
(1)
Решение 94/984/ЕО на Комисията от 20 декември 1994 г. относно определяне на ветеринарно-санитарните условия и ветеринарното сертифициране при вноса на прясно месо от домашни птици, от някои трети страни (3), последно изменено с Решение 2001/598/ЕО (4), предвижда ветеринарни сертификати, съдържащи две различни здравни атестации - модел А и модел Б, като тяхното използване зависи от ситуацията във връзка с Нюкасълска болест в съответната страна.
(2)
Някои региони в Бразилия имат право да използват сертификати от модел А за износа на птиче месо в Общността.
(3)
Епидемии на Нюкасълска болест засегнаха някои стада птици, отглеждани с нетърговска цел, в щата Goiás. По тази причина този регион в Бразилия, който има право да изнася прясно птиче месо в Общността, вече не е свободен от Нюкасълска болест.
(4)
Инспекция, проведена от службите на Комисията в Бразилия през октомври 2000 г. с цел оценка на ситуацията във връзка със здравето на животните, както и допълнителната информация, получена от бразилските органи показаха, че техните мерки за контрол върху епидемиите на Нюкасълска болест съответстват на мерките, установени в Директива 92/66/ЕИО на Съвета от 14 юли 1992 г. за въвеждането на мерки на Общността за борба с Нюкасълската болест (5), последно изменена с Акта за присъединяване на Австрия, Финландия и Швеция.
(5)
На тази основа е целесъобразно да продължи разрешаването на вноса на прясно птиче месо от този регион. Поради това, следва да се измени модел А на здравната атестация.
(6)
Целесъобразно е да се ограничи обхватът на настоящото решение до видовете птици, които са предмет на Директива 71/118/ЕИО на Съвета от 15 февруари 1971 г. относно здравните проблеми, засягащи търговията с прясно птиче месо (6), последно изменена с Директива 97/79/ЕО (7), и, ако е необходимо, в отделно решение да бъдат посочени ветеринарно-санитарните условия и ветеринарното сертифициране за другите видове птици.
(7)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Приложение II, част 2, модел А към Решение 94/984/ЕО се изменя в съответствие с приложението към настоящото решение.
Член 2
Настоящото решение се прилага за прясно птиче месо, което е сертифицирано, считано от 1 септември 2001 г.
Член 3
Адресати на настоящото решение са държавите-членки.
Съставено в Брюксел на 6 август 2001 година.